Document ID: 31998L0077

KOMMISSIONENS DIREKTIV 98/77/EF af 2. oktober 1998 om tilpasning til den tekniske udvikling af Rådets direktiv 70/220/EØF om tilnærmelse af medlemsstaternes lovgivning om foranstaltninger mod luftforurening forårsaget af emissioner fra motorkøretøjer (EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/220/EØF af 20. marts 1970 om tilnærmelse af medlemsstaternes lovgivning om foranstaltninger mod luftforurening forårsaget af emissioner fra motorkøretøjer (1), senest ændret ved Europa-Parlamentets og Rådets direktiv 96/69/EF (2), og
ud fra følgende betragtninger:
Direktiv 70/220/EØF er et af særdirektiverne under den typegodkendelsesprocedure, som er fastlagt ved Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (3), senest ændret ved Kommissionens direktiv 98/14/EF (4);
ifølge artikel 13, stk. 2, i direktiv 70/156/EØF finder proceduren i artikel 13 også anvendelse, når der i særdirektiverne skal indføres bestemmelser om typegodkendelse af separate tekniske enheder;
for at skabe et harmoniseret grundlag, som sikrer, at udskiftningskatalysatorer, bestemt til montering på køretøjer af klasse M1 og N1 uden egendiagnosesystem, er af tilfredsstillende kvalitet, er det hensigtsmæssigt, at der i direktiv 70/220/EØF indføres nye tekniske forskrifter for EF-typegodkendelse af udskiftningskatalysatorer som separat teknisk enhed; disse tekniske forskrifter er i overensstemmelse med de tekniske forskrifter, som er vedtaget af FN's Økonomiske Kommission for Europa i dennes regulativ nr. 103 om godkendelse af udskiftningskatalysatorer til motordrevne køretøjer (5);
på baggrund af den tekniske udvikling er det hensigtsmæssigt, at der i direktiv 70/220/EØF indføres nye tekniske forskrifter for EF-typegodkendelse af køretøjer, som kan anvende flydende gas (LPG) eller naturgas (NG) som brændstof; anvendelse af LPG og NG til biler vil muliggøre et meget lavt niveau af skadelige emissioner og bør derfor være omfattet af EF-typegodkendelsessystemet; disse tekniske forskrifter er i overensstemmelse med de tekniske forskrifter, som er vedtaget af FN's Økonomiske Kommission for Europa i dennes regulativ nr. 83 om godkendelse af køretøjer, hvad angår emissionen af forurenende stoffer (6);
metoderne til måling af køretøjers rullemodstand bør tydeliggøres;
de i dette direktiv fastsatte bestemmelser er i overensstemmelse med udtalelse fra det udvalg for tilpasning til den tekniske udvikling, som er nedsat ved direktiv 70/156/EØF -
UDSTEDT FØLGENDE DIREKTIV:
Artikel 1
Artikel 1 i direktiv 70/220/EØF affattes således:
»Artikel 1
I dette direktiv forstås ved:
- »køretøj«, et køretøj svarende til definitionen i bilag II, del A, til direktiv 70/156/EØF
- »LPG-udstyr til bil«, en enhed, som består af LPG- eller naturgaskomponenter til biler og er konstrueret til montering på en eller flere bestemte typer motorkøretøjer, og som kan godkendes som separat teknisk enhed som defineret i artikel 4, stk. 1, litra d), i direktiv 70/156/EØF
- »udskiftningskatalysator«, en katalysator eller katalysatorenhed, som er bestemt til at erstatte en originalmonteret katalysator på et i henhold til direktiv 70/220/EØF godkendt køretøj, og som kan godkendes som særskilt teknisk enhed som defineret i artikel 4, stk. 1, litra d), i direktiv 70/156/EØF.«.
Artikel 2
Bilagene til direktiv 70/220/EØF ændres i overensstemmelse med bilaget til nærværende direktiv.
Artikel 3
1. For nye udskiftningskatalysatorer, bestemt til montering på EF-godkendte køretøjer, som ikke er monteret med egendiagnosesystem gælder følgende:
1) Fra den 1. januar 1999:
- kan medlemsstaterne ikke nægte EF-typegodkendelse i henhold til direktiv 70/156/EØF, artikel 4, stk. 1, og
- kan medlemsstaterne ikke forbyde salg eller montering heraf på køretøjer,
hvis de opfylder forskrifterne i direktiv 70/220/EØF som ændret ved dette direktiv.
2) Fra den 1. oktober 1999, jf. dog artikel 7, stk. 2, i direktiv 70/156/EØF, forbyder medlemsstaterne salg og montering i et køretøj af udskiftningskatalysatorer, hvis disse ikke er af en type, som er typegodkendt efter direktiv 70/220/EØF som ændret ved dette direktiv.
2. For fabriksnye køretøjer, som anvender LPG eller NG som brændstof, eller som kan anvende enten benzin, LPG eller NG som brændstof, gælder følgende:
1) Fra den 1. januar 1999 kan medlemsstaterne ikke:
- nægte EF-typegodkendelse i henhold til artikel 4, stk. 1, i direktiv 70/156/EØF
- nægte national typegodkendelse
- forbyde registrering, salg eller ibrugtagning
af grunde vedrørende luftforurening forårsaget af emissioner, hvis køretøjerne opfylder forskrifterne i direktiv 70/220/EØF som ændret ved dette direktiv.
2) Fra den 1. oktober 1999 nægter medlemsstaterne registrering, salg og ibrugtagning af fabriksnye køretøjer, som ikke opfylder bestemmelserne i direktiv 70/220/EØF som ændret ved nærværende direktiv.
Artikel 4
1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 31. december 1998. De underretter straks Kommissionen herom.
Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De næmere regler for denne henvisning fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale forskrifter, som de udsteder på det område, der er omfattet af dette direktiv.
Artikel 5
Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.
Artikel 6
Dette direktiv er rettet til medlemsstaterne.
Udfærdiget i Bruxelles, den 2. oktober 1998.

Labels: 7
15
20